ประกาศคณะกรรมการประจำกรุงเทพมหานคร เรื่อง เปิดรับแจ้งความประสงค์ขอจัดตั้งสถานที่ตั้งวิน ขอหนังสือรับรองการใช้รถจักรยานยนต์สาธารณะ และให้ผู้ขับรถจักรยานยนต์สาธารณะมารายงานตัวเพื่อคงสิทธิการเป็นผู้ขับรถจักรยานยนต์สาธารณะ

ประกาศคณะกรรมการประจำกรุงเทพมหานคร
เรื่อง
เปิดรับแจ้งความประสงค์ขอจัดตั้งสถานที่ตั้งวิน
ขอหนังสือรับรองการใช้รถจักรยานยนต์สาธารณะ
และให้ผู้ขับรถจักรยานยนต์สาธารณะ
มารายงานตัวเพื่อคงสิทธิการเป็นผู้ขับรถจักรยานยนต์สาธารณะ[๑]

ตามที่คณะกรรมการประจำกรุงเทพมหานครได้ดำเนินการจัดระเบียบรถจักรยานยนต์สาธารณะตามนโยบายของคณะรักษาความสงบแห่งชาติ
เพื่อให้ผู้ประกอบอาชีพขับรถจักรยานยนต์สาธารณะสามารถประกอบอาชีพได้โดยถูกต้องตามกฎหมาย
เกิดความเป็นระเบียบเรียบร้อยและความปลอดภัยกับผู้ใช้บริการรถจักรยานยนต์สาธารณะ
โดยดำเนินการจัดระเบียบครั้งที่ ๑ เมื่อปี พ.ศ. ๒๕๕๗ ครั้งที่ ๒ ปี พ.ศ. ๒๕๕๙
และครั้งที่ ๒ ระยะที่ ๒ ปี พ.ศ. ๒๕๖๐ นั้น

เนื่องจากปรากฏข้อเท็จจริงว่า
ยังมีผู้ขับรถจักรยานยนต์รับจ้างที่มิได้จดทะเบียนเป็นรถจักรยานยนต์สาธารณะเนื่องจากลงทะเบียนไม่ทันกำหนดเวลาที่เปิดรับลงทะเบียน
และผู้ขับรถจักรยานยนต์รับจ้างรายใหม่ที่เกิดขึ้นตามการขยายตัวของชุมชน  ดังนั้น
เพื่อขยายโอกาสให้ผู้ขับรถจักรยานยนต์รับจ้างได้ประกอบอาชีพอย่างถูกต้องตามกฎหมาย
อาศัยอำนาจตามความในข้อ ๖
แห่งกฎกระทรวงว่าด้วยคณะกรรมการประจำจังหวัดและเงื่อนไขการขอจดทะเบียนรถจักรยานยนต์สาธารณะ
พ.ศ. ๒๕๕๖ คณะกรรมการประจำกรุงเทพมหานคร
จึงออกประกาศเปิดรับแจ้งความประสงค์ขอจัดตั้งสถานที่ตั้งวิน
ขอหนังสือรับรองการใช้รถจักรยานยนต์สาธารณะ
และให้ผู้ที่ลงทะเบียนขอบัตรประจำตัวคนขับไว้แล้วมารายงานตัวเพื่อคงสิทธิการเป็นผู้ขับรถจักรยานยนต์สาธารณะ
ดังต่อไปนี้

ข้อ ๑  ผู้ประสงค์จะขอจัดตั้งสถานที่ตั้งวินใหม่
หรือขอหนังสือรับรองการใช้รถจักรยานยนต์สาธารณะต้องเป็นผู้มีสัญชาติไทยและมีอายุครบ
๒๐ ปีบริบูรณ์ โดยให้แจ้งความประสงค์ ณ สำนักงานเขตสังกัดกรุงเทพมหานคร
ที่สถานที่ตั้งวินตั้งอยู่ ระหว่างวันที่ ๒ กรกฎาคม ๒๕๖๑ - ๓๑ สิงหาคม ๒๕๖๑ พร้อมด้วยหลักฐาน
ดังต่อไปนี้
(๑)
กรณีขอจัดตั้งสถานที่ตั้งวินใหม่และขอหนังสือรับรองการใช้รถจักรยานยนต์สาธารณะ
(ก) แผนผังแสดงที่ตั้งสถานที่ตั้งวิน และแผนผังการจอดรถ
(ข) รูปถ่ายบริเวณสถานที่ตั้งวิน และรูปถ่ายสถานที่จอดรถ
(ค) หนังสือให้ความยินยอมให้ใช้พื้นที่ในกรณีเป็นพื้นที่ส่วนบุคคล
(ง) บัญชีรายชื่อผู้ขับรถในสถานที่ตั้งวิน
พร้อมด้วยภาพถ่ายใบอนุญาตขับรถจักรยานยนต์สาธารณะที่ยังไม่สิ้นอายุ
(จ)
ภาพถ่ายใบคู่มือจดทะเบียนรถซึ่งผู้ขับขี่มีชื่อเป็นผู้ถือกรรมสิทธิ์
หรือผู้ครอบครองในกรณีที่รถนั้นจดทะเบียนแล้ว
หรือหลักฐานการได้มาของรถที่มีชื่อผู้ขับรถเป็นผู้ซื้อหรือเช่าซื้อ เช่น ใบเสร็จรับเงิน ใบกำกับภาษี สัญญาซื้อขาย สัญญาเช่าซื้อ
หนังสือรับรองการเช่าซื้อ เป็นต้น ในกรณีรถนั้นยังไม่ได้จดทะเบียน
(ฉ) เส้นทางหรือท้องที่ในการรับจ้างบรรทุกคนโดยสารและอัตราค่าโดยสาร
(๒)
กรณีขอหนังสือรับรองการใช้รถจักรยานยนต์สาธารณะในวินที่จัดตั้งอยู่เดิม
(ก) ภาพถ่ายใบอนุญาตขับรถจักรยานยนต์สาธารณะที่ยังไม่สิ้นอายุ
(ข)
ภาพถ่ายใบคู่มือจดทะเบียนรถซึ่งผู้ขับขี่มีชื่อเป็นผู้ถือกรรมสิทธิ์
หรือผู้ครอบครองในกรณีที่รถนั้นจดทะเบียนแล้ว
หรือหลักฐานการได้มาของรถที่มีชื่อผู้ขับรถเป็นผู้ซื้อหรือเช่าซื้อ เช่น ใบเสร็จรับเงิน ใบกำกับภาษี สัญญาซื้อขาย สัญญาเช่าซื้อ
หนังสือรับรองการเช่าซื้อ เป็นต้น ในกรณีรถนั้นยังไม่ได้จดทะเบียน

ข้อ ๒  ให้ผู้ขับรถจักรยานยนต์สาธารณะมารายงานตัวตามวัน
เวลา และสถานที่ตามที่คณะอนุกรรมการประจำกรุงเทพมหานครกำหนด
หากไม่มารายงานตัวภายในกำหนด
ถือว่าไม่ประสงค์จะประกอบอาชีพขับรถจักรยานยนต์สาธารณะ
คณะอนุกรรมการประจำกรุงเทพมหานครจะพิจารณาถอดชื่อออกจากบัญชีรายชื่อผู้ขับรถในสถานที่ตั้งวินที่ผู้นั้นมีรายชื่ออยู่

ประกาศ ณ วันที่ ๒๘ มิถุนายน พ.ศ. ๒๕๖๑
สนิท  พรหมวงษ์
อธิบดีกรมการขนส่งทางบก
ประธานกรรมการประจำกรุงเทพมหานคร

พรวิภา/จัดทำ
๒ ตุลาคม
๒๕๖๑

[๑] ราชกิจจานุเบกษา
เล่ม ๑๓๕/ตอนพิเศษ ๑๖๖ ง/หน้า ๒๔/๑๓ กรกฎาคม ๒๕๖๑